LT Europos Sąjungos oficialusis leidinys C 104/16

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2009/C 104/08

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Užprotestavimo pareiškimai Komisijai turi būti pateikti per šešis mėnesius nuo šio paskelbimo datos.

BENDRASIS DOKUMENTAS

TARYBOS REGLAMENTAS (EB) Nr. 510/2006

„AGLIO BIANCO POLESANO“

EB Nr.: IT-PDO-0005-0566-08.11.2006

SGN ( ) SKVN ( X )

1. Pavadinimas:

„Aglio Bianco Polesano“

2. Valstybė narė arba trečioji šalis:

Italija

3. Žemės ūkio produkto ar maisto produkto aprašymas:

3.1. Produkto rūšis (II priedas):

1.6 klasė. Vaisiai, daržovės ir grūdai, švieži arba perdirbti

3.2. Produkto, pavadinto 1 punkte nurodytu pavadinimu, aprašymas:

Aglio Bianco Polesano česnakai parduodami sausi. Jie auginami iš vietos ekotipų, taip pat iš šių ekotipų išvestos veislės Avorio.

Šių česnakų galvutė baltos blizgios spalvos, taisyklinga, apvali, pagrindas truputį plokštesnis. Galvutes sudaro nevienodas skiltelių skaičius. Skiltelių išorei būdinga apvalaina forma. Skiltelės labai prigludusios viena prie kitos. Jų luobelė rausva, įdubusioje dalyje spalva įvairaus intensyvumo, ir išgaubtoje pusėje luobelė balta.

Išdžiovintus laikyti skirtus Aglio Bianco Polesano česnakus sudaro ne mažiau kaip 35 % sausųjų medžiagų ir ne mažiau kaip 20 % angliavandenių. Be to, šviežiose galvutėse yra sieros eterinių aliejų ir sieros lakiųjų junginių, kurie suteikia šiai česnakų rūšiai būdingą kvapą.

3.3. Žaliavos (taikoma tik apdorotiems produktams):

–

3.4. Pašarai (taikoma tik gyvūninės kilmės produktams):

–

3.5. Specialūs gamybos etapai, kurie turi būti vykdomi nustatytoje geografinėje vietovėje:

Specialūs gamybos etapai, kurie turi būti vykdomi nustatytoje geografinėje vietovėje, yra šie: sėklų gavyba, česnakų auginimas, džiovinimas, tradicinis apdorojimas.

Kadangi dauginimasis vyksta vegetatyviniu būdu, sėklai naudojamos skiltelės. Gamintojai rankomis atrenka sėklai būtiną produkto kiekį.

Auginimo ciklas trunka metus, česnakai sodinami rudenį arba žiemą, nuo spalio 1 d. iki gruodžio 31 d.

Natūralus džiovinimas gryname ore ir (arba) ūkio patalpose yra labai svarbu, kad produktas išlaikytų savo savybes ir juos būtų galima perdirbti.

Itin svarbu tiksliai nustatyti tinkamą drėgmę, kad česnakus būtų galima rankomis supinti į pynes (ital. treccia arba resta), kasas (ital. treccione), kekes (ital. grappolo) arba ryšulius (ital. grappolone), tam reikalingi iš kartos į kartą perduodami įgūdžiai.

Aglio Bianco Polesano česnakai parduodami nuo liepos 30 d. iki kitų metų gegužės 31 d.

3.6. Specialios pjaustymo, tarkavimo, pakavimo ir kt. taisyklės:

Aglio Bianco Polesano česnakai gali būti parduodami tokiose pakuotėse:

TRECCE (pynės) : 8–22 galvutės, svoris 0,5–1,2 kg; TRECCIONI (kasos) : 30–40 galvučių, svoris 2–4 kg; GRAPPOLI (kekės) : 20–40 galvučių, svoris 1–4 kg; GRAPPOLONI (ryšulys) : 70–120 galvučių, svoris 5–10 kg; PAKETAI : galvučių skaičius įvairus, svoris 50 g–1 000 g; MAIŠELIAI : galvučių skaičius įvairus, svoris 1 kg–20 kg.

Ryšuliai, kekės, kasos ir pynės sudedami į baltą tinklelį ir užsandarinami pridedant juostą su SKVN logotipu. Jie gali būti dedami į medinę, plastikinę, kartono arba kitokios tinkamos medžiagos pakuotę.

Paketai ir maišeliai pagaminti iš užplombuoto balto tinklelio, ant kurio uždedamas SKVN logotipas. Paketus ir maišelius taip pat galima talpinti į medinę, plastikinę, kartono ar kitos tinkamos medžiagos pakuotę.

Produkcija į paketus arba maišelius gali būti pakuojama už gamybos zonos ribų su sąlyga, kad dėl vežimo ir dėl daug tvarkymo operacijų galvutės neišsiskaidys, o svarbiausia, kad žievelė nesuskilinės (dėl to gali atsirasti pelėsių arba produktas gali sugesti).

3.7. Specialios ženklinimo taisyklės:

Bet kokia česnakų pakuotė turi būti ženklinama etikete su produkto pavadinimu, gamintojo pavadinimu ir SKVN logotipu.

Ant kiekvienos pakuotės toje pačioje pusėje įskaitomais ir nenutrinamais ženklais nurodoma informacija, pagal kurią galima nustatyti pakuotoją arba siuntėją, produkto pobūdį ir kilmę, prekybines savybes ir kitą naudingą informaciją. Ant pakuotės taip pat turi būti nurodytas SKVN pavadinimas „Aglio Bianco Polesano“, taip pat užrašas „denominazione di origine protetta“ (saugoma kilmės nuoroda) arba santrauka „DOP“ didesnėmis nei kitos nuorodos raidėmis.

Skiriamasis logotipas sudarytas iš ovalo, kurio mėlyname fone pavaizduotas žalias stilizuotas Polezinės geografinės vietovės žemėlapis. Šiame žemėlapyje mėlynai vaizduojamos dvi gamtinės Polezinės sienos: Adidžės ir Po upės. Virš šio stilizuoto žemėlapio yra užrašas „DOP“, primenantis Italijos vėliavą (raidė D žalia, P – raudona, O – balta, išdėstytos česnako galvutės forma). Aplink ovalą yra mėlynas užrašas Trebuchet MS Bold Italic ir Italic raidėmis „Aglio Bianco Polesano – Denominazione d’Origine Protetta“ (saugoma kilmės nuoroda). Kiti leistini variantai: nespalvoti arba pilkų atspalvių. Logotipo dydis gali skirtis, priklausomai nuo pakuotės tipo.

4. Glaustas geografinės vietovės apibūdinimas:

Aglio Bianco Polesano česnakų gamybos vietovė yra šiose Polezinės komunose, esančiose Rovigo provincijoje: Adria, Arquà Polesine, Bosaro, Canaro, Canda, Castelguglielmo, Ceregnano, Costa di Rovigo, Crespino, Fiesso Umbertiano, Frassinelle Polesine, Fratta Polesine, Gavello, Guarda Veneta, Lendinara, Lusia, Occhiobello, Papozze, Pettorazza Grimani, Pincara, Polesella, Pontecchio Polesine, Rovigo, San Bellino, San Martino di Venezze, Villadose, Villamarzana, Villanova del Ghebbo, Villanova Marchesana.

5. Ryšys su geografine vietove:

5.1. Geografinės vietovės ypatybės:

Aplinkos veiksniai

Dirvožemio savybės ir nuosaikus klimatas yra pagrindiniai veiksniai, darantys įtaką Aglio Bianco Polesano auginimui šioje teritorijoje. Polezinė teritoriją kerta dvi Italijos upės – Po ir Adidžė. Dar neseniai, kol jų krantinės nebuvo sutvirtintos ir kiek pakoreguota tėkmė, šios upės dažnai užtvindydavo lygumą. Ypatingos šios vietovės dirvožemio savybės nulemtos būtent tokių šimtmečiais vykusių šių dviejų upių, Po ir Adidžės, kurios yra pietinė ir šiaurinė gamybos vietovės riba, potvynių. Būtent Po upė sunešė dumblo, turinčio daug molio, o Adidžė – smėlio, turinčio silicio.

Todėl dėl šių upių susidarė pusiau lengvi, priemolio/molio, gerai nusausinti, purūs ir derlingi dirvožemiai, kurie lemia ypatingas Aglio Bianco Polesano savybes. Be to, tipinėje šių dirvožemių sudėtyje yra nemažai išplaunamojo fosforo, išplaunamojo kalio, kalcio ir magnio.

Nuosaikus ir sausas regiono klimatas suteikia galimybę produktą džiovinti ir perdirbti pagal tradicijas.

Žmogiškasis veiksnys

Dirvožemio savybėms įtakos turi ir kiti du veiksniai:

— bėgant laikui išvystytas ir perduodamas iš kartos į kartą sugebėjimas rankomis atrinkti sėklai tinkamiausias česnakų galvutes;

— specialus rankomis atliekamas pynimas: pynė, vadinama „resta“, kasa, kekė ir ryšulys liudija, kad ši kultūra itin glaudžiai susijusi su vietove, jos tradicijomis ir istorija.

5.2. Produkto ypatybės:

Aglio Bianco Polesano būdinga balta blizgi spalva, galvutės forma bei didelis sausųjų medžiagų kiekis, dėl kurio šis produktas gali ilgai išsilaikyti. Dėl specifinės lakiųjų sieros junginių ir aromatinių medžiagų kombinacijos Aglio Bianco Polesano kvapas yra ypatingas ir pagal jį šiuos česnakus galima atskirti nuo užaugintų kitose vietovėse. Atlikus jutiminę analizę paaiškėjo, kad jo kvapas nėra toks aitrus ir išlieka ilgiau nei kitų veislių česnakų iš kitų vietovių, o šias savybes itin mėgsta vartotojai. Be to, Aglio Bianco Polesano česnakai turi ne tik daug sieros kvapiųjų medžiagų, bet ir kitų klasių kvapiųjų medžiagų (aldehidai), suteikiančių malonų kvapą (ką tik nupjautos žolės, saldžių vaisių kvapai), kuris atsiranda juos sandėliuojant. Dėl to šio produkto kvapas ir skonis ne toks aitrus ir išlieka ilgiau.

5.3. Priežastinis geografinės vietovės ir produkto kokybės ar savybių (SKVN atveju) arba produkto specifinės savybės, reputacijos ar kitų ypatybių (SGN atveju) ryšys:

Dėl tinkamo mineralinių medžiagų kiekio ir priemolio arba molio, gerai nusausinto, puraus ir derlingo dirvožemio užaugusių česnakų skiltelės gerai priglunda viena prie kitos ir yra kietos. Jose gausu sausųjų medžiagų, dėl kurių šį produktą galima ilgai išlaikyti.

Dėl didelio kalio ir fosforo kiekio Aglio Bianco Polesano yra tipinės baltai blizgios spalvos.

Be to, specifinį česnakų kvapą itin lemia aplinkos veiksniai, kadangi kvapų sudedamosios dalys atspindi už jų biosintezę atsakingų fermentų kiekį ir jų aktyvumą, o šiems fermentams turi įtakos augalo fiziologinė būklė, dirvos ir klimato sąlygos bei tradiciniai apdirbimo ir laikymo būdai.

Nuoroda į specifikacijos paskelbimą:

Valdžios institucijos pradėjo nacionalinę prieštaravimų pateikimo procedūrą ir paraišką Aglio Bianco Polesano pripažinti saugoma kilmės vietos nuoroda paskelbė 2005 m. lapkričio 10 d. Italijos Respublikos oficialiajame leidinyje.

Konsoliduotas specifikacijos tekstas pateikiamas

— šiuo interneto adresu: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento= Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti% 20Dop,%20Igp%20e%20Stg arba

— tiesiogiai Ministerijos pagrindiniame puslapyje (www.politicheagricole.it) spausti „Prodotti di Qualità“ (ekrano kairėje) ir „Disciplinari di Produzione all’esame dell’UE (Reg.CE 510/2006)“.

(1) OL L 93, 2006 3 31, p. 12.